Polisielid hardloop agterna, maar kan Casspir nie keer
Onderwerp: Polisielid hardloop agterna, maar kan Casspir nie keer Fri Feb 12, 2010 6:10 pm
2/12/2010 11:42:15 AM
Zeerust. – 'n Casspir van die polisie het 'n kerkgebou in die dorp gister getref nadat dit sonder 'n bestuurder aan die loop gegaan het.
'n Polisiebeampte het die Casspir glo omstreeks 07:45 buite die polisiekantoor in Gerrit Maritzstraat aangeskakel en dit blykbaar laat luier terwyl hy 'n vuurwapen gaan haal het. Die straat loop skuins af.
Toe die polisiebeampte uitkom, het hy gesien die voertuig beweeg, het insp. Sam Tselanyane, polisiewoordvoerder in Noordwes, gesê. "Hy het agterna gehardloop, maar kon dit nie tot stilstand bring nie."
Die Casspir, wat na verneem word sowat 19 t weeg, het toe oor Parkstraat geloop en deur die Gereformeerde kerk Zeerust se heining gebars voordat dit teen die kerkgebou tot stilstand gekom het.
Ds. Jan Carel Erasmus, predikant van die gemeente, sê dit het die kerk gelukkig nie beskadig nie, maar wel 'n stoorkamer wat deel van die gebou is. Die dak kom daar tot teen die grond en dít en 'n muur van die gebou is beskadig. Hy beraam die skade op minstens R70 000.
Volgens Erasmus was dit die derde keer in die 25 jaar dat hy in die gemeente is dat 'n voertuig sonder bestuurder deur die kerkheining gebars het. Niemand is beseer nie.